Stöðvunarbrotagjöld eru lögð á vegna brota á tilteknum greinum umferðarlaga , sbr. 109. gr. laga nr. 77 / 2019 . Brot á þessum ákvæðum umferðarlaga varða ekki sektum , eins og brot á flestum öðrum greinum laganna , heldur eru viðurlögin álagning stöðvunarbrotagjalda . Vegna þessa eðlismunar á viðurlögunum eru þessi mál ekki meðhöndluð sem opinber mál heldur fer málsmeðferð eftir reglum stjórnsýslulaga nr. 37 / 1993 og lögum um meðferð einkamála nr. 91 / 1991 eftir því sem við á hverju sinni . Því er umsækjendum bent á að leggja fram strax í upphafi þau gögn sem ætla má að hnekki brotalýsingunni ( álagningunni ) . Endurskoðunin fer fram á þann hátt að yfirmaður stöðuvarðar / lögregluþjóns eða sérstakur fulltrúi þeirra fer yfir efnisatriði málsins og metur þær málsástæður og lagarök sem umsækjandi byggir beiðni sína á . Umsækjendum er bent á að þeir eiga þess kost að greiða gjaldið þrátt fyrir beiðni um endurupptöku og fá það síðan endurgreitt ef fallist er á beiðni þeirra um niðurfellingu gjaldsins . Almenn afgreiðsla tekur um 2 til 4 vikur . Vakin er athygli á 8. mgr. 109. gr. umferðarlaga þar sem segir að ákvörðun um álagningu gjalds verði ekki borin undir æðra stjórnvald .